राज्यपाल के फैसले के विरोध में कर्नाटक बंद  
बंद के दौरान कई बसों में तोड़फोड़ की गई। स्कूल और कॉलेजों में छुट्टी घोषित कर दी गई है। रविवार तक के लिए बेंगलुरु में धारा-144 लागू है।
शनिवार को बीजेपी ने कर्नाटक बंद का ऐलान किया है। बंद के दौरान करीब दो दर्जन बसों में तोड़फोड़ की गई। राज्यभर में बस सेवा काफी प्रभावित हो रही है।  सरकार ने स्कूल और कॉलेजों में छुट्टी की घोषणा कर दी है। रविवार तक के लिए बेंगलुरु में धारा-144 लागू कर दिया गया है। इस बीच, माना जा रहा है कि सीएम येदियुरप्पा सोमवार को अपने बचाव में कोर्ट जा सकते हैं।  गौरतलब है कि कर्नाटक में राज्यपाल और मुख्यमंत्री एक-दूसरे के सामने खड़े हो गए हैं। कर्नाटक के राज्यपाल हंसराज भारद्वाज ने मुख्यमंत्री बीएस येदियुरप्पा पर भ्रष्टाचार के मामले में केस चलाने की इजाजत दे दी है, जिससे नाराज बीजेपी ने बंद का ऐलान किया। येदियुरप्पा पर अपने करीबी रिश्तेदारों को सरकारी जमीन देने के आरोप हैं।